**- scopul scuză istoriile**

*Florin Constantin Verdeş*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mergem. Înainte. Tot înainte.

cu un scop sau fără scop.

când mergem fără scop,

punem între paşi multe virgule

şi voalăm cuvintele, le ascundem

sub metafore, încât verbele

au certitudinea că le ducem

într-o plimbare...

când mergem cu un scop,

punem accente pe cuvinte,

apăsăm paşii atât de tare

încât avem certitudinea

că pământul ne-a auzit

şi ne construieşte drumuri

silabisind luatul de mână...

mergem. ne plimbăm pe sub

voaluri de timp iubito, pe drumuri

care se iau braţ la braţ şi

calcă apăsat pe urma plugului

lăsat de Gordius, Frigiei moştenire...

nici luna, nici soarele nu sunt

martori credibili, vor face tăcerea

să strige, literă cu literă, legenda.

iar noi vom rămâne ca fiind

cei care am tăiat nodul cu dinţii,

şi am mers cu paşi apăsaţi mai departe!

acolo departe, ne vom opri ochi în ochi,

- preţ de-o licitaţie de superlative-

şi vom scrie un testament,

Cel mai nou Testament:

braţ la braţ, buze lângă buze, ochi, în ochi...

apoi vom merge din nou.

cu un ţel, sau fără ţel.

Doar mergând. Mai departe...